**Vară toridă**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

N-am avut aşa o vară…

Toţi din bloc sunt în vacanţă!

Câteodat’ la noi pe scară

Mai aud câte o clanţă

…pensionară,

Şi nu vezi maşină mică

Pe asfaltu-ncins de soare,

Noaptea doar, un hoţ mai pică

Făcând spume prin parcare

…de oftică…

Pe-nserat, nici amorezii

Nu mai umblă pe sub tei,

Iar în arşiţa amiezii

Nu se-avântă nici chiar ei

…maidanezii;

Peste drum, scurtând eu zarea,

Plânge, parcă în pustie…

A uitat chiar şi culoarea

Vr’unui chior prin lăptărie

…vânzătoarea…

Doar în colţ, un poliţai

Pus de soartă la dietă

Şi-o pipiţă-ntr-un Hyundai

Ce se scarpină-n poşetă

…de mălai,

Pe trotuare, bişniţari?!

Florărese veştejite?!

Chiar şi ei, falimentari,

Stau pe plajele-nsorite

…la bulgari…

Şi-n canicula barbară,

Doar eu cuc, sus pe balcon,

Îmi fac singur de ocară

Că nu sunt cu lumea-n ton

…pierde vară.

Valeriu Cercel